**Одржан последен јавен состанок на АВМУ за 2020 година**

 ****

На состанокот беа презентирани и клучните наоди од структурата на вработените во аудио и аудиовизуелниот медиумски сектор во 2019 година. Во анализата е даден преглед на податоци за вкупниот број на вработени во Jавниот сервис и во комерцијалните телевизии и радиостаници. Податоците се анализирани од аспект на работните места на кои тие биле ангажирани, статусот (редовен работен однос или хонорарен ангажман), полот, степенот на образование и етничката припадност.

Во 2019 година, бројот на вработени во индустријата изнесувал 2.601 лице, од кои 814 биле ангажирани во јавниот сервис, 1.382 лица во комерцијалните телевизии и 405 во комерцијалните радиостаници. Од вкупно 2.601 лице, 1.546 биле мажи, а 1.055 биле жени. Во редовен работен однос биле вработени 2.012 лица, додека хонорарно биле ангажирани 589 лица. Најголем дел од вработените биле со високо образование – 1.280 лица, со средно образование биле ангажирани 1.265 лица, а само 56 лица имале друг степен на образование. Најголем број од лицата од машки пол биле ангажирани како реализатори (582 лица), а најголем број од жените работеле како новинарки (507 лица). Од аспект на етничката припадност, 1.886 лица од вработените биле Македонци, 548 Албанци, 52 Турци, 21 Ром, 13 Власи, 46 Срби, 27 Бошњаци и осум лица биле од други националности.

**Декември, 2020г. Бр.12**

**Предвремени локални избори 2020: Резултати од мониторинг**

Од мониторингот на радиодифузерите за Предвремените избори за градоначалници на општините Штип и Пласница, Агенцијата изготви два извештаи – едниот за мониторингот над изборното медиумско претставување, вториот заемитуваното платено политичко рекламирање за време на кампањата (21 ноември – 10 декември 2020г.).Мониторингот над изборното медиумско претставување опфати 20 програмски сервиси, од кои 11 национални телевизии, Јавниот сервис (МРТ 1 и Собранискиот канал), 3 регионални (М Нет–ХД, Ирис и Стар), 2 локални телевизии (Ускана Медиа и Гурра), и 2 радија (Канал 77 и РФМ).

Специфика на овие избори беше недостатокот на информации за кандидатите за градоначалник на Пласница, поради нивна одлука, а не на медиумите. Мониторингот покажа дека кандидатите за градоначалник на Пласница не го искористиле ниту правото за бесплатно политичко претставување на Јавниот сервис. Во однос на кампањата водена во Штип, беше забележано дека токму во периодот на кампањата, многу претставници на Владата имаа посети на Источниот регион и нивната активност се преслика и во известувањето на медиумите од регионот во вестите и/или во посебните информативни емисии. Притоа, некои од нив отворено искажаа поддршка за кандидатот за градоначалник на Штип од СДСМ. Посебните информативни емисии беа повеќе застапени на регионалните телевизии, што е и за очекување имајќи предвид дека изборите се реализираа само во две општини. Анализираните медиуми во основа постигнаа баланс во известувањето. Исклучок е ТВ Ирис каде доминантно најзастапен, со повеќе од половина од вкупното време за известување за изборите, беше кандидатот на СДСМ. На овој начин ТВ Ирис не обезбеди избалансираност во известувањето за изборната кампања во согласност со принципот за еднаквост на сите кандидати. Поради ова прекршување од Изборниот законик, Советот на Агенцијата на 46-та седница покрена прекршочна постапка против овој медиум.

Од 13 радиодифузери регистрирани во ДИК, вкупно 8 емитуваа ППР, од кои 7 ТВ и 1 радио. За време на изборната кампања не беше констатирано прекршување на правилата за емитување платено политичко рекламирање кај ниту еден медиум. Најмногу време беше закупено на двете регионални телевизии ТВ Стар и ТВ М-Нет ХД, на кои беа емитувани рекламни спотови од кандидатите за градоначалник на Општина Штип. Податоците во Извештајот се проверени и низ постапката на потврдување на извештаите за реализирани услуги доставени од радиодифузерите.

Извештаите од мониторингот на радиодифузерите се достапни на линковите:

[Извештај од мониторингот на изборното медиумско претставување за Предвремените избори за градоначалник на Пласница и Штип 2020](https://avmu.mk/wp-content/uploads/2020/12/%D0%9B%D0%BE%D0%BA%D0%B0%D0%BB%D0%BD%D0%B8-%D0%B8%D0%B7%D0%B1%D0%BE%D1%80%D0%B8-%D0%A8%D1%82%D0%B8%D0%BF-%D0%B8-%D0%9F%D0%BB%D0%B0%D1%81%D0%BD%D0%B8%D1%86%D0%B0-2020-%D0%97%D0%B1%D0%B8%D1%80%D0%B5%D0%BD-%D0%B8%D0%B7%D0%B2%D0%B5%D1%88%D1%82%D0%B0%D1%98-1.docx)

[Извештај за платено политичко рекламирање на радиодифузерите](https://avmu.mk/wp-content/uploads/2020/12/%D0%98%D0%B7%D0%B2%D0%B5%D1%88%D1%82%D0%B0%D1%98-%D0%B7%D0%B0-%D0%9F%D0%9F%D0%A0-%D0%B3%D1%80%D0%B0%D0%B4%D0%BE%D0%BD%D0%B0%D1%87%D0%B0%D0%BB%D0%BD%D0%B8%D1%86%D0%B8-%D0%A8%D1%82%D0%B8%D0%BF-%D0%B8-%D0%9F%D0%BB%D0%B0%D1%81%D0%BD%D0%B8%D1%86%D0%B0.docx)

Агенцијата на 25 декември го одржа последниот јавен состанок за 2020 година, кој поради актуелната состојба со корона вирусот, се реализираше преку видео конференциска врска. На состанокот, директорот на Агенцијата д-р Зоран Трајчевски, направи пресек на реализираните активности согласно Годишната програма за работа во изминатите три месеци.

Учесниците имаа можност да слушнат за активностите поврзани со мониторингот на изборниот процес за Предвремените локални избори 2020, спроведените надзори врз радиодифузерите, операторите на јавни електронски комуникациски мрежи, издавачите на печатени медиуми и давателите на аудиовизуелни медиумски услуги по барање, изречените мерки јавна опомена, изработените анализи и студии, како и активностите на полето на меѓународната соработка.

**Соопштенија за јавност**

Согласно заложбите за транспарентност и отчетност и следејќи ја воспоставената пракса за објавување на трошоците на директорот Зоран Трајчевски на секои шест месеци, Агенцијата ја извести јавноста дека во периодот од 1 јули до 31 декември 2020 година, директорот Трајчевски, при вршење на својата функција, има направено трошоци во вкупен износ од 113.268,00 денари, и тоа трошоци за репрезентација – 96.140,00 денари и за службен мобилен телефон – 17.128,00 денари.

Агенцијата на 23 декември преку соопштение информираше дека во рамки на заедничката програма на Европската Унија и Советот на Европа „Хоризонтален инструмент за Западен Балкан и Турција 2019-2022“ и регионалниот проект „Слобода на изразување и слобода на медиумите во Југоисточна Европа (ЈУФРЕКС)“ е изработена студијата [Политичко рекламирање: Компаративна студија за состојбите во земјите од Југоисточна Европа](https://avmu.mk/wp-content/uploads/2020/12/Regulation-of-political-advertising-MKD.pdf.pdf). Студијата, во чија изработка учествуваше Агенцијата за аудио и аудиовизуелни медиумски услуги и регулаторните тела корисници на ЈУФРЕКС, се осврнува на политичкото рекламирање за време на изборните кампањи од аспект на медиумските регулатори и дава насоки во согласност со европските стандарди и најдобрите пракси на тоа поле.

Агенцијата на 8 декември го осуди недоличното однесување на пратеникот и лидер на политичката партија Левица, професор Димитар Апасиев кон новинарките Габриела Димковиќ – Мишевска и Мери Јордановска од онлајн медиумот „А1он“. Во соопштението беше посочено дека медиумите се еден од стожерите на демократијата и како такви треба да бидат ослободени од секаков вид на притисоци и закани, и сите, а особено политичарите и носителите на јавни функции треба да се воздржат од омаловажување, дискредитирање и етикетирање на новинари.

Агенцијата уште еднаш потсети на неопходноста од почитување на европските стандарди за слобода на информирање и апелираше да не се употребува јазик којшто може да ги поткопа овие вредности.

**Објавен јавен конкурс за доделување дозвола за радио емитување на програмски сервис на локално ниво – општина Струмица**

На 18 декември, Агенцијата објави јавен конкурс за доделување дозвола за радио емитување на програмски сервис, на локално ниво на подрачјето на општина Струмица кој ќе се емитува преку радиофреквенција определена од АЕК и тоа на 91.0 MHz.

Пријавата за учество на јавниот конкурс е објавена на веб страницата [www.avmu.mk](http://www.avmu.mk). Конкурсната документација може да се подигне во архивата на Агенцијата, секој работен ден од 8:00 до 16:00 часот, по претходно извршена уплата на потребниот надоместок.

Крајниот рок за поднесување на пријави по јавниот конкурс е до 22 март 2021 година.

**Усвоена Политика за обезбедување пристапност до аудиовизуелните медиумски услуги за лицата со сетилна попреченост**

Советот на Агенцијата на 45-та седница, одржана на 17 декември, ја усвои [Политиката за обезбедување пристапност до аудиовизуелните медиумски услуги за лицата со сетилна попреченост.](https://avmu.mk/wp-content/uploads/2020/12/%D0%9F%D0%BE%D0%BB%D0%B8%D1%82%D0%B8%D0%BA%D0%B0-%D0%B7%D0%B0-%D1%81%D0%B5%D1%82%D0%B8%D0%BB%D0%BD%D0%B0-%D0%BF%D0%BE%D0%BF%D1%80%D0%B5%D1%87%D0%B5%D0%BD%D0%BE%D1%81%D1%82-%D0%A3%D0%A1%D0%92%D0%9E%D0%95%D0%9D%D0%90.docx) Пред да биде усвоена, за нацрт-политиката беше отворена јавна расправа која траеше до 31 октомври.

Во документот се исцртани и посочени главните правци на делување на регулаторното тело, додека конкретните активности ќе зависат од актуелните потреби на целната група, како и од можностите на радиодифузерите и аудиовизуелните медиумски услуги по барање, и ќе се планираат на годишно ниво.

**Надзори врз радиодифузери, печатени медиуми, ОЈЕКМ и даватели на АВМУ по барање**

**Радиодифузери**

Агенцијата изврши контролен административен надзор врз радио Јон, Скај радио, радио Урбан ФМ, ТВ Ирис, ТВ Канал Вис, ТВ Шутел, ТВ Полог, ТВ Аниса за да утврди дали постапиле по Решението за преземање меркa јавна опомена. Со надзорот е констатирано дека ТВ Ирис не објави податоци за импресум, ТВ Ирис и ТВ Канал Вис не ги обезбедија информациите што треба да им се направат достапни на корисниците, ТВ Аниса не емитуваше најмалку 6 часа дневно програма на телевизијата, односно престанала со емитување на програмскиот сервис повеќе од 30 дена поради технички, финансиски или други причини.

За почитувањето на обврските од Правилникот за минимални технички, просторни, финансиски и кадровски услови за добивање дозвола за радио и телевизиско емитување, вонреден административен надзор е извршен врз ТВ Гурра, ТВ Дуе, ТВ Ирис, ТВ Г-ТВ Телевизија, радио Б-97, радио Балкан ФМ и радио Ла Коста. Надзорот покажа дека радиодифузерите ги исполнилe минималните кадровски услови утврдени во Правилникот.

По добиено укажување, извршен е вонреден програмски надзор врз ТВ Коха, за да утврди дали телевизијата на својата програма поттикнува и шири омраза врз основа на национална или етничка припадност и дали се почитуваат начелата за вршење на дејноста. Надзорот на прилогот емитуван во вестите на ТВ Коха на 20 ноември, покажа дека се прекршени начелата за вршење на дејноста предвидени во членот 61 од ЗААВМУ – начелата за еднаквост на слободите и правата независно од полот, расата, националното, етничкото и социјалното потекло, политичкото и верско убедување, за поттикнување на духот на толеранцијата, заемното почитување и разбирање меѓу индивидуите од различно етничко и културно потекло, и за објективно и непристрасно прикажување на настаните со еднаков третман на различните гледишта и мислења и овозможување на слободно оформување на мислењето на публиката за одделни настани и прашања. На ТВ Коха писмено и беше укажано за констатираното прекршување на Законот за аудио и аудиовизуелни медиумски услуги.

**Печатени медиуми**

Вонреден административен надзор е извршен врз Друштвото за производство, трговија и услуги ЈЕНИ БАЛКАН Скопје, издавач на „Јени Балкан“ со цел да се констатира дали истиот објавил податоци за назив и адреса на седиштето и уредништвото на печатениот медиум, податоци за одговорното лице, уредниците, печатницата, датум на печатење или препечатување и број на печатени примероци, согласно обврската од Законот за медиуми. Со надзорот е констатирано дека во целост е исполнета законската обврска.

**Оператори на јавни електронски комуникациски мрежи**

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите Траншпед Трејд, Неотел, Алтра-Сат 2000, Бив Пирамида и Вива Нет. При надзорот не се констатирани прекршувања. Со цел да се утврди дали е постапено по Решението за преземање мерка – јавна опомена, односно дали програмскиот пакет на Тотал ТВ задолжително и бесплатно ги содржи програмските сервиси на Јавниот сервис, спроведен е контролен програмски надзор. Надзорот покажа дека операторот во својот пакет ги нема обезбедено програмските сервиси – МРТ 2, МРТ 3, МРТ 4 и МРТ 5.

**Даватели на АВМУ по барање**

Агенцијата изврши редовен програмски надзор врз давателите на аудиовизуелни медиумски услуги по барање А1 Македонија, Македонски Телеком и Неотел, за обврските при пренесување на кинематографски дела, правилата за заштита на малолетните лица, како и промоција на производството и пристапот до европски аудиовизуелни дела. При извршениот надзор не се констатирани прекршувања.

**Изречени мерки јавна опомена**

Советот на Агенцијата на 45-та седница одржана на 17.12.2020 година, врз основа на констатации од извршени надзори каде е утврдено непочитување на различни одредби од Законот за аудио и аудиовизуелни медиумски услуги, донесе Решенија за изрекување на мерки јавна опомена на ТВ Ускана Медиа, ТВ Плус, ТВ Здравкин и ТВ Спектра.



**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

 **РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** **contact@avmu.mk** **веб страница:** [**www.avmu.mk**](http://www.avmu.mk)

 